ΓΡΑΠΤΗ ΕΡΩΤΗΣΗ P-1893/98

υποβολή: Johanna Boogerd-Quaak (ELDR) προς την Επιτροπή

(9 Ιουνίου 1998)

Θέμα: Ενοποιημένη καταπολέμηση της ρύπανσης και πρόσβαση στην ενημέρωση σχετικά με τις χειροβομβίδες δηλητηριωδών αερίων μπροστά στις φλαμανδικές ακτές

Μία μεγάλη ποσότητα χειροβομβίδων με δηλητηριώδη αέρια (3.500-12.000 τόννοι, αέριο μουστάρδας, φωσγένειο και πρωσικό οξύ), που το Βέλγιο πόντισε μπροστά στις φλαμανδικές ακτές μετά τον πρώτο παγκόσμιο πόλεμο, μπορεί να συνεπάγεται σοβαρούς κινδύνους για την υγεία του ολλανδικού και του βελγικού πληθυσμού της περιοχής. Τα περιφερειακά και τοπικά σχέδια για την προστασία από φυσικές καταστροφές είναι ανεπαρκώς συντονισμένα για την καταπολέμηση μιας καταστροφής από δηλητηριώδη αέρια.

1. Μπορεί η Επιτροπή, έχοντας υπόψη τα ανωτέρω, να αναφέρει κατά πόσο υπάρχει πιθανότητα τα δηλητηριώδη αέρια να διαδοθούν στο περιβάλλον εξαιτίας του γεγονότος ότι οι εν λόγω χειροβομβίδες έχουν σκουριάσει ή έχουν υποστεί βλάβες από το χρόνο, και έχει η Επιτροπή κάποια ιδέα με ποιο τρόπο θα πρέπει να καταπολεμηθεί μία πιθανή διαρροή;

2. Μπορεί η Επιτροπή, έχοντας υπόψη το γεγονός ότι πρόκειται για διασυνοριακή περιβαλλοντική ρύπανση με επιπτώσεις στη δημόσια υγεία, να αναφέρει εάν η στάση της ολλανδικής και της βελγικής κυβέρνησης πληροί τις διατάξεις της οδηγίας 96/61/ΕΚ(1) σχετικά με την ενοποιημένη καταπολέμηση της ρύπανσης;

3. Μπορεί η Επιτροπή, έχοντας υπόψη ότι η οδηγία 96/61/ΕΚ θα μεταφερθεί στην εθνική νομοθεσία το αργότερο στις 30 Οκτωβρίου 1999, να αναφέρει ποια μέτρα έχουν ήδη ληφθεί για την ορθή εφαρμογή της εν λόγω οδηγίας;

4. Έχουν οι εμπλεκόμενες κυβερνήσεις, εγκαίρως και καταλλήλως, παράσχει πληροφορίες με βάση τα άρθρα 15 και 16 της προαναφερθείσας οδηγίας και με βάση την οδηγία 90/313/ΕΟΚ(2) του Συμβουλίου σχετικά με την ελεύθερη πρόσβαση στην πληροφόρηση σχετικά με το περιβάλλον;

5. Έχει επίγνωση η Επιτροπή κατά πόσο έχουν λάβει χώρα τεχνικές εξελίξεις όσον αφορά την ανέλκυση και καταστροφή ποντισμένου οπλισμού δηλητηριωδών αερίων και, έχει υπόψη η Επιτροπή εάν οι τεχνικές αυτές εξελίξεις αντανακλούν το συμπέρασμα της Επιτροπή του Όσλο από το 1991 ότι δηλαδή δεν υπάρχει τεχνική λύση για την αχρήστευση ποντισμένου οπλισμού δηλητηριωδών αερίων (OSCOM 17/11/1, παρ. 7.17);

6. Μπορεί η Επιτροπή να αναφέρει ποιες διεθνείς συμβάσεις μπορούν να εφαρμοσθούν σχετικά με την υποβολή διασυνοριακών απαιτήσεων για την καταβολή αποζημιώσεων, τώρα που το Βέλγιο δεν έχει (ακόμη) προσυπογράψει τη Σύμβαση του Λουγκάνο σχετικά με τη νομική ευθύνη για ζημίες που προκαλούνται από δράσεις οι οποίες είναι επικίνδυνες για το περιβάλλον, και η ανωτέρω σύμβαση δεν έχει ακόμα τεθεί σε εφαρμογή;

Απάντηση της κας Bjerregaard εξ ονόματος της Επιτροπής

(13 Ιουλίου 1998)

Η Επιτροπή δεν κατέστη αποδέκτης πληροφοριών για τον κίνδυνο έκλυσης δηλητηριωδών αερίων από θαμμένες βομβίδες, ούτε γνωρίζει η Επιτροπή την ύπαρξη τεχνικών εξελίξεων σχετικά με την αποθήκευση και καταστροφή θαμμένων οβίδων αερίου ή πυρομαχικών, οι οποίες θα απαιτούσαν την τροποποίηση των συμπερασμάτων της Επιτροπής του Όσλο για την Πρόληψη της Θαλάσσιας Ρύπανσης από τις Ποντίσεις εκ μέρους Πλοίων και Αεροσκαφών (OSCOM).

Η Επιτροπή παρακολουθεί στενά τις εξελίξεις στα κράτη μέλη όσον αφορά την εφαρμογή της οδηγίας του Συμβουλίου 96/61/ΕΚ σχετικά με την ολοκληρωμένη πρόληψη και έλεγχο της ρύπανσης; πλην όμως, η εν λόγω οδηγία εφαρμόζεται στις βιομηχανικές εγκαταστάσεις και, ως εκ τούτου, δεν εφαρμόζεται στην περίπτωση θαμμένων βομβίδων.

Η οδηγία του Συμβουλίου 90/313/ΕΟΚ για την ελευθερία πρόσβασης στις σχετικές με το περιβάλλον πληροφορίες αποβλέπει στο να εξασφαλίσει ότι κάθε φυσικό η νομικό πρόσωπο θα έχει πρόσβαση στις σχετικές με το περιβάλλον πληροφορίες, υπό τους όρους που καθορίζονται στην οδηγία, κατόπιν αιτήσεώς του. Η Επιτροπή δεν γνωρίζει την ύπαρξη περιπτώσεων στις οποίες κάποιος ζήτησε πρόσβαση στις πληροφορίες σχετικά με τις θαμμένες βομβίδες και η οποία να απορρίφθηκε κατά παράβασιν της οδηγίας. Οπωσδήποτε, δεν έχει υπάρξει σχετική προσφυγή στην Επιτροπή.

Τέλος, η Επιτροπή δεν γνωρίζει την ύπαρξη άλλων διεθνών συμβάσεων στον τομέα της περιβαλλοντικής ευθύνης, πλην αυτής του Lugano.

(1) ΕΕ L 257, 10.10.1996, σελ. 26.

(2) ΕΕ L 158, 23.6.1990, σελ. 56.